b'\n_START_ARTICLE_\n\xc3\x98rslev kloster\n_START_PARAGRAPH_\n\xc3\x98rslev kloster ligger i Skive kommune i Danmark. Det er f\xc3\xb8rste gang nevnt i 1275, men er antageligvis grunnlagt tidligere. Det var et nonnekloster under benediktinerordenen. Ved reformasjonen ble det krongods, men nonnene fikk i f\xc3\xb8rste omgang lov til \xc3\xa5 bli boende. I 1584 eide klosteret 52 g\xc3\xa5rder, 10 mindre g\xc3\xa5rder, 27 hus og \xc3\xa9n m\xc3\xb8lle. _NEWLINE_Hovedbygningens 3 fl\xc3\xb8yer utgj\xc3\xb8r sammen med kirken en firefl\xc3\xb8yet g\xc3\xa5rd hvor en del g\xc3\xa5r tilbake til middelalderen, men med store ombygninger underveis, blant annet i 1700-\xc3\xa5rene ved arkitekt Nicolaus Hinrich Rieman. Ladebygningene brant i 1749, men ble gjenoppbygget 1750._NEWLINE_I 1920-\xc3\xa5rene var godset sv\xc3\xa6rt forfallent. Da komtesse Olga Sponneck overtok eiendommen i 1934 fikk hun iverksatt en restaurering i samarbeid med Nationalmuseet. Ved Olga Sponnecks d\xc3\xb8d gikk klosteret over til et legat som fikk i oppgave \xc3\xa5 bevare stedet for fremtiden som barokkherreg\xc3\xa5rd med kulturell benyttelse. Komtesse Olga Sponnecks Legat eier fortsatt eiendommen som i dag drives av en forening som et arbeidsrefugium._NEWLINE_I dag r\xc3\xa5der \xc3\x98rslev kloster over ca. 2 hektar park. \xc3\x98rslev kloster er fredet.'